b'\n_START_ARTICLE_\nCharles Gounod\n_START_SECTION_\nBiografi\n_START_PARAGRAPH_\nGounod ble f\xc3\xb8dt i Paris, hans mor var pianisten Victoire Lemachois og hans far var kunstneren Fran\xc3\xa7ois-Louis Gounod (1758\xe2\x80\x931825). Moren var hans f\xc3\xb8rste pianol\xc3\xa6rer. Under hennes veiledning viste Gounod sine f\xc3\xb8rste musikalske talenter. Han kom inn p\xc3\xa5 Pariskonservatoriet, hvor han studerte under Fromental Hal\xc3\xa9vy og Pierre Zimmermann (han giftet seg senere med Zimmermanns datter). I 1839 ble Charles Gounod tildelt Prix de Rome for sin kantate Fernand. Han fulgte dermed i sin fars fotspor; faren hadde i 1783 blitt tildelt Prix de Rome i kategorien \xc2\xabmaleri\xc2\xbb._NEWLINE_I Italia studerte han musikk av Palestrina og andre sakrale verk fra det sekstende \xc3\xa5rhundre, og var hele livet p\xc3\xa5virket av denne musikken. I denne perioden komponerte han blant annet Messe a tre (1841)._NEWLINE_I 1855 skrev Gounod to symfonier. Hans Symfoni nr. 1 i D-dur inspirerte Georges Bizet til \xc3\xa5 skrive sin Symfoni i C-dur. _NEWLINE_P\xc3\xa5 oppfordring fra sin venninne Pauline Viardot komponerte Gounod sin f\xc3\xb8rste opera, Sapho, i 1851. Den fikk en god mottagelse hos b\xc3\xa5de operakritikere og publikum, men ble en kommersiell fiasko. Han hadde ingen stor scenisk suksess f\xc3\xb8r operaen Faust (1859), som var basert p\xc3\xa5 Johann Wolfgang von Goethes skuespill med samme tittel. Faust er fortsatt Gounods mest kjente komposisjon, og selv om det tok en stund f\xc3\xb8r den gjorde suksess, ble Faust en av de mest iscenesatte operaer gjennom tidene. Allerede i 1894 hadde denne operaen blitt oppf\xc3\xb8rt 1000 ganger p\xc3\xa5 Parisoperaen, og i 1934 passerte den 2000 oppsetninger samme sted. _NEWLINE_Den romantiske og melodi\xc3\xb8se operaen Romeo og Julie, basert p\xc3\xa5 William Shakespeares skuespill med samme navn, hadde premiere i 1867. Den har blitt satt opp n\xc3\xa5 og da, men har aldri kommet i n\xc3\xa6rheten av Fausts popularitet. Operaen Mireille fra 1864 har v\xc3\xa6rt beundret av kjennere, men slo ikke an hos allmennheten. De andre Gounod-operaene har stort sett g\xc3\xa5tt i glemmeboken. _NEWLINE_Da Frankrike ble angrepet av Tyskland i 1870 flyktet Gounod og familien til England, der han ble den f\xc3\xb8rste dirigenten i det som n\xc3\xa5 er \xe2\x80\x9dRoyal Choral Society\xe2\x80\x9d. Mange av hans verker fra denne tiden er vokalmusikk. Gounod dro tilbake til Frankrike i 1874, han var da utslitt og syk etter \xc3\xa5 ha blitt utnyttet av sangerinnen Georgina Weldon (1837-1914) gjennom flere \xc3\xa5r. Georgina Weldon gikk senere til s\xc3\xb8ksm\xc3\xa5l mot ham, og i 1885 vant hun en rettssak mot ham i England._NEWLINE_Senere i livet vendte Gounod tilbake til sine tidligere religi\xc3\xb8se impulser og skrev mer kirkemusikk. Hans Marche Pontificale (norsk: Pavemarsj eller Pavens marsj) ble fra 1949 Vatikanstatens offisielle nasjonalhymne. Verket ble f\xc3\xb8rste gang fremf\xc3\xb8rt 11. april 1869 til \xc3\xa6re for pave Pius IX._NEWLINE_Charles Gounod ble i juli 1888 utnevnt til storoffiser av \xc3\x86reslegionen. _NEWLINE_I 1893 d\xc3\xb8de han av slag i Saint-Cloud, like etter at han hadde ferdigstilt et requiem for sitt barnebarn. Han fikk en statsbegravelse fra Madeleine-kirken i Paris, og etter hans eget \xc3\xb8nske ble det fremf\xc3\xb8rt en gregoriansk messe under begravelsen. Gounod er gravlagt p\xc3\xa5 Cimeti\xc3\xa8re d\xc2\xb4Auteuil._NEWLINE_Det korte stykket S\xc3\xb8rgemarsj for en dukke fikk uventet et nytt liv fra 1955, da det ble brukt som gjennomgangstema i TV-serien \xc2\xabAlfred Hitchcock Presents\xc2\xbb.'